Sincerissima nostri recommendacione premissa desideratam hominis vtriusque sanitatem. Reuerendissime pater. Que apud nos hic in patria hiis temporibus gesta sunt, etsi ea calamo non explicamus, ex narracione latorispresencium, familiaris p[aternitatis] v[estre] r[euerendissime], plenius cognossetis, que circa Wiborgh per Ruthenos inchoata fuit obsidio circa ffestum beate Anne, quod apud nos xviij kal. januarij celebratur, dissoluta extitit. Ipso namque die beati Andree apostoli Rutheni contra opidanos insultum ffecerunt et cum jngenti multitudine equestri pariter et pedestrj capere nitebantur, iamque tres turres pociores solotenus subuerterunt. Nam bombardas et machinas habebant magnas et mirabiles, aliquas in longitudine xxiiij pedum, prout nobis scripsit et mensuram misit Kanutus Pose, que postquam facta fuissent, erectis scalis turres et muros viriliter ascendere ceperunt et magnum cum nostris prelium commiserunt, et indubie interitum habuissent, nisi admiranda Dei clemencia propter preces et merita beatissimi apostoli Andree nobis adiutorium contulisset. Nam videbatur ipsis Ruthenis, qui iam aliquas turres cunctas occupabant, opidum plenum esse armatis, cum tamen nostri homines paucissimi essent respectu tante multitudinis. Eo enim die apparuit sub celo non sine jngenti splendore crux beati Andree prout omnes vna voce asserunt, qui inde venerunt, ex qua visione hostes territj terga vertere sunt coacti, nec vlterius pugnandum esse decreuerunt, ymmo post hoc ad recedendum occulte se disponebant. Ex qua re incidit in mentem nostram exhortacio p. v. reuerendissime de aliquo voto solenni emittendo, quam cum omni attencione pro magna consolacione nostra superioribus diebus leti suscepimus. Vtinam successu temporis ad laudem Dei aliquid effici possit. De hoc eciam satis ad longum domino gubernatorj loquuti sumus de aliqua ecclesia saltem collignata in partibus illis erigenda, de qua tamen re p. v. r. adhuc aliquid diffinite scribere non possumus. Subinde nunciatur nobis quotidie, ipsum principem Muskouie non quieturum ymmo verius in eam demenciam ac furorem deuectum esse, quod non solum patriam istam subuertere jntendit verumeciam fines Suecie aggredi, denique habere in vno loco plusquam duo milia nauigia parata, dicta wlgariter lödhier, que post resolucionem glaciej ad partes istas deuastandas destinare proponit; et nisi Dominus Deus ex alto nos respexerit, non est cur illius furori resistere valeamus. Cetera, que pronunc omittimus scribenda, latoripresencium commisimus p. v. r. referre, quam altissimus ad nostram consolacionem singularem sanam et incolumem diutissime dignetur conseruare. Ex curia nostra Koross ipso die epiphanie Domini anno etc. xcsexto, nostro solito sub signeto Magnus, eadem gracia episcopus Aboensis. Adress: Reuerendissimo in Christo patri et domino, domino Jacobo, miseracione diuina alme Vpsalensis ecclesie archiepiscopo etc.